TRCอัตรากำไรขั้นต้นสูงหนุนกำไร1Q58โบรกฯแนะนำซื้อราคาเป้าหมาย 2.70 บ.
TRC กำไรไตรมาส 1/58 สดใส โต 122% โบรกฯมองแรงกระตุ้นราคาหุ้นคือจะได้รับงาน EPC เหมืองโปรแตชที่มีมูลค่าสูงถึง 22 พันลบ. พร้อมโอกาสได้ผลตอบแทนจากการถือหุ้นเพิ่มใน APMC ที่จะมีสัมปทานในอนาคตอีก 25 ปี แนะซื้อปรับราคาพื้นฐานใหม่ลงมาเป็น 2.70 บาท
18 พ.ค. 2558

บล.ดีบีเอสฯ ระบุในบทวิเคราะห์วันนี้ (18 พ.ค.58) ว่า บริษัท ทีอาร์ซี คอนสตรัคชั่น จำกัด (มหาชน) หรือ TRC กำไรสุทธิ ไตรมาส1/58 เป็น 77.7 ล้านบาท +122% เทียบช่วงเดียวกันของปีก่อนและ +156% เทียบไตรมาสก่อนหน้าคิดเป็นสัดส่วน 27% เทียบกับประมาณการทั้งปีของเรา อัตรากำไรขั้นต้นที่ทำได้สูงเป็น 22% เป็นปัจจัยหลักที่ช่วยผลักดันกำไรไตรมาสนี้ให้สดใส เทียบกับ เทียบช่วงเดียวกันของปีก่อนและ เทียบไตรมาสก่อนหน้าที่เป็นเพียง 16.3% และ 12% ตามลำดับ งานส่วนใหญ่ที่รับรู้รายได้เป็นงานก่อสร้างประเภทท่อ
สำหรับแผนการถือหุ้นเพิ่มใน APMC ซึ่งทำธุรกิจเหมืองโปรแตชยังคงเป็นไปตามแผน ถือว่าเป็นเรื่องอนาคตที่ดีของบริษัทต่อไป นั่นคือ เพิ่มสัดส่วนเป็น 30% จากเดิม 4.5% และคาดว่า TRC ต้องใช้เงินลงทุนเพิ่มประมาณ 3.6-4 พันล้านบาท ซึ่งจะมาจากงาน EPC ของเหมืองโปรแตช ซึ่งมีมูลค่าประมาณ 1.51 พันล้านบาท และการออกหุ้นกู้อีก 2.5 พันล้านบาท แต่เรายังไม่นำเรื่องหุ้นกู้ใส่ไว้ในประมาณการ จนกว่าบริษัทจะประกาศข่าว
คงคำแนะนำ ซื้อ ปรับราคาพื้นฐานใหม่ลงมาเป็น 2.70 บาท หลังจากได้สะท้อนเรื่องการจ่ายเงินปันผลเป็นหุ้นแล้ว แรงกระตุ้นราคาหุ้นคือ จะได้รับงาน EPC เหมืองโปรแตชที่มีมูลค่าสูงถึง 22 พันล้านบาท นอกจากนี้ยังไม่ได้รวมเรื่องที่มีโอกาสได้ผลตอบแทนจากการถือหุ้นเพิ่มใน APMC ที่จะมีสัมปทานในอนาคตอีก 25 ปี